छात्र में डेंगू की पुष्टि, जलगांव में इलाज जारी
भास्कर संवाददाता | शाहपुर/ बुरहानपुर
जलगांव के अस्पताल में भर्ती कक्षा 11वीं के छात्र पवन चौधरी की जांच के बाद डॉक्टरों ने उसे डेंगू होने की पुष्टि कर दी है। यह खबर उसके गांव सिरसौदा पहुंचते ही लोग दहशत में हैं। गांव में अब भी कई लोग बीमार है, लेकिन स्वास्थ्य विभाग ने उनकी सुध नहीं ली। छात्र के डेंगू संभावित होने और उसे जलगांव के अस्पताल में भर्ती कराने की मंगलवार को भास्कर में छपी खबर के बाद स्वास्थ्य महकमा जागा। मंगलवार को विभाग की टीम ने सिरसौदा पहुंच सर्चिंग की। लार्वा मिलने पर उसे नष्ट किया। बीमार लोगाें के खून की स्लाइड बनाई। लोगों को आसपास ज्यादा दिन तक पानी जमा नहीं रहने देने और मच्छरों की रोकथाम की समझाइश दी।
मंगलवार सुबह 10 बजे एमपीडब्ल्यू सचिन दहीभाते, एएनएम विमल पाटील, आशा कार्यकर्ता सहित अन्य कर्मचारी सिरसौदा पहुंचे। उन्होंने घर-घर सर्चिंग की। घरों की टंकियों में जमा पानी की जांच की। कई घरों में लार्वा मिला। कर्मचारियों ने इसे नष्ट किया। कई घरों में पानी की टंकी खाली कराई। मच्छरों की रोकथाम के लिए जगह-जगह दवा छिड़की। लोगों को डेंगू और मलेरिया के लक्षण और इससे बचाव के उपाय बताए।
शहर सहित जिले में मच्छरों का प्रकोप बढ़ रहा है। जिला अस्पताल में जांच और इलाज की महज औपचारिकता निभाई जा रही है। मरीज में डेंगू का अंदेशा नजर आते ही उसे सीधे इंदौर रैफर किया जा रहा है। यही नहीं जिला अस्पताल में डेंगू के मरीजों के लिए अलग वार्ड भी नहीं है। मेडिकल वार्ड मंे अन्य मरीजों के साथ ही उनका इलाज किया जा रहा है। सितंबर में डोईफोड़िया में डेंगू संभावित 11 साल की बालिका की मौत के बाद जिला अस्पताल में कॉल सेंटर और कंट्रोल रूम बनाया गया था। इसका फोन नंबर- 07325-254964-65 रखा गया था। लेकिन फिलहाल जिला अस्पताल में कंट्रोल रूम नहीं है। अस्पताल सूत्र डेंगू की जांच के लिए स्टोर रूम में 50 और लैब में 22 किट उपलब्ध होने की बात कह रहे हैं।
जिला अस्पताल में अलग वार्ड, कंट्रोल रूम नहीं
bho_Deva bho_Deva hin_Deva hin_Deva hin_Deva bho_Deva